**Тэма:** Вандраванне па беларускіх народных казках

**Задачы:**

Садзейнічаць фарміраванню звязнага маўлення дзяцей у працэсе азнакамлення з казкай “ Кот, пеўнік і ліса”;

Забяспечыць умовы для зносін дзяцей на беларускай мове;

Развіваць моўную актыўнасць у працэссе сумеснай дзейнасці, увагу, мысленне, памяць;

Далучаць дзяцей да багацця беларускай мовы, пашыраць уяўленне пра казку, як твор беларускай народнай творчасці.

**Пачатак мерапрыемства:**

Бібліятэкар прапануе дзецям сесці, таму што зараз прыйдзе госць.

*Раздаўся стук.*

**Бібліятэкар:** Дзеці, да нас прыйшла лялька Надзейка. Давайце павітаемся з ёй. Добры дзень! А як яшчэ можна прывітацца па-беларуску? (прывітанне, добрай раніцы)

Гульнявое заданне “Назаві казку”

**Бібліятэкар:** А што гэта Надзейка нам прынесла? Куфар, а ў куфары што у нас? Паглядзіце – гэта малюнкі, да не простыя, а з казак. А вы добра ведаеце беларускія казкі? Добра, зараз мы гэта праверым. Прапаную вам пагуляць у такую гульню: я вам паказваю малюнак казкі, а вы ўспомніце, як называецца гэта казка. Калі здагадаецеся – падымайце руку.

**Бібліятэкар:** Надзейка, а што там яшчэ у куфары? Казачныя героі! Якія прыгожыя! Назавіце, хто гэта? І яны вам хочуць вам паказаць казку. Лялька Надзейкка таксама з вамі паглядзіць. (пасадзіць ляльку). Сядайце роўненька. Казка называецца “Кот, пеўнік і лісіца”

**Бібліятэкар:** Жылі-былі коцік і пеўнік. Добра жылі, дружна. Коцік на паляванне хадзіў, а пеўнік есці варыў, хатку падмятаў, песні спяваў. Аднойчы пайшоў коцік на паляванне, а пеўнік зачыніў за ім дзверы, ды пачаў абед варыць. Бяжыць лісіца, убачыла хатку, падскочыла да акенца:

**Ліса:** Гэй, хто тут гаспадар?

**Пеўнік:** Я

**Ліса:** Пусці ў хатку.

**Пеўнік:** Чаго?

**Ліса:** Пасяджу трохі, адпачну з дарогі.

Пеўнік добры быў, пусціў лісіцу ў хатку, а лісіца — цап! — ухапіла яго і панесла дадому. Апамятаўся пеўнік, закрычаў на ўвесь лес:

**Пеўнік:** Коце, браце!

Мяне ліска нясе

У высокія горы,

У глыбокія норы,

Па барах, да карчах,

Аж бярэ мяне страх!..

Пачуў гэта коцік, прыбег, адабраў у лісіцы пеўніка і завёў яго назад у хатку.

**Коцік:** Ну, глядзі ж, друті раз не пускай лісіцу, бо цяпер я далей пайду і магу не пачуць цябе.

**Пеўнік:** Добра, не пушчу.

Зноў пайшоў коцік на паляванне. А лісіца — як тут была.

**Ліса:** Пеўнік, галубок, разумны лабок, адчыні!

**Пеўнік:** Што табе трэба?

**Ліса:** Пазыч агню.

**Пеўнік:** Навошта?

**Ліса:** Буду ў печы паліць.

**Пеўнік:** Не адчыню, бо ты схопіш мяне.

**Ліса:** Ды не, больш не буду хапаць.

Паверыў пеўнік лісіцы і адчыніў дзверы. А тая — ухапіла яго і панесла. Пеўнік зноў пачаў клікаць коціка:

**Пеўнік:** Коце, браце!

Мяне ліска нясе

У высокія горы,

У глыбокія норы,

Па барах, па карчах,

Аж бярэ мяне страх!..

Добра, што коцік далёка не адышоўся ад дому: пачуў ён пеўніка, прыбег і адабраў яго ад лісіцы.

**Коцік:** Ну, калі ты і трэці раз адчыніш лісіцы дзверы, то бяда будзе: цяпер я пайду на паляванне яшчэ далей.

**Пеўнік:** Не, больш я гэтай ліхадзейцы дзвярэй не адчыню.

**Коцік:** Глядзі ж!  І коцік пайшоў у самыя далёкія лясы.

Прыбегла лісіца:

**Ліса:** Пеўнік, галубок, разумны лабок, дай вугалёк!

**Пеўнік:** Не, цяпер я дзверы табе не адчыню!

**Ліса:** Дык ты праз акенца падай.

**Пеўнік:** Праз акенца можна.

Адчыніў ён акенца, а лісіца ўхапіла яго і панесла. Крычаў, крычаў пеўнік, ды коцік яго так і не пачуў: вельмі ж далёка ён зайшоў. Прынесла лісіца пеўніка дахаты і загадала дочкам у печы паліць, з пеўніка крупнік варыць. А сама пайшла гасцей склікаць.

Вярнуўся з палявання коцік, бачыць — няма пеўніка. «Мусіць, яго зноў лісіца ўхапіла, — падумаў коцік. — Як жа яго цяпер з бяды выратаваць?» Зрабіў ён скрыпачку галасістую ды пайшоў да лісіцы. Прыйшоў, сеў ля варот і зайграў, прыпяваючы:

— Тылі-тылі, скрыпіца, Тут сядзела лісіца,

**Ліса:** Як жа хораша нехта грае, пабягу паслухаю, а пеўніка зварыць яшчэ

паспею.

Выбегла яна на двор ды і заслухалася. Пеўнік жа тым часам не драмаў: выскачыў з лісіцынай хаткі ды пабег з коцікам дахаты. Так і засталася лісіца ні з чым.

**Надзейка:** Як гэта казка называецца, ці спадабалася яна?

**Надзейка:** Вельмі прыемна было з вамі пагуляць. Дзякуй вам, дзеці, за прыемны час. Вы ўсе малайцы! Да пабачэння.

**Бібліятэкар:** Да пабачэння, лялька Надзейка! Прыходзь да нас яшчэ!

**Бібліятэкар:** А мы з вамі, паслухаем яшчэ адну казку, якая называецца "Бацькаў дар", і дар гэты трапіў малодшаму сыну тады, калі яго бацькі ўжо не стала. Часта адбываецца менавіта так, што пачынаеш цаніць чалавека толькі тады, калі яго больш няма побач... Разумееш, чым менавіта ў тваім жыцці быў той ці іншы чалавек i як ён уплываў на фарміраванне цябе, як асобы. Уважліва слухаем! *(Бібліятэкар чытае казку).*

Крыніца:

Электронны рэсурс: https://pedportal.by/baza-materialov/doshkolnoe-vospitanie/kanspekt-pa-teme-vandravanne-pa-belaruskx-narodnyix-kazkax